CELEX: 32020D1325
Language: ga
Date: 2020-09-21 00:00:00
Title: Cinneadh (AE) 2020/1325 ón gComhairle an 21 Meán Fómhair 2020 maidir leis an seasamh atá le glacadh thar ceann an Aontais Eorpaigh faoi chuimsiú an Choinbhinsiúin maidir le comhoibriú iltaobhach sa todhchaí in iascaigh an Atlantaigh thoir thuaidh a mhéid a bhaineann leis an iarratas ar aontachas leis an gCoinbhinsiún sin arna dhéanamh ag an Ríocht Aontaithe agus lena n-aisghairtear Cinneadh (AE) 2019/510

25.9.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 311/8
               
            
         CINNEADH (AE) 2020/1325 ÓN gCOMHAIRLE
         an 21 Meán Fómhair 2020
         maidir leis an seasamh atá le glacadh thar ceann an Aontais Eorpaigh faoi chuimsiú an Choinbhinsiúin maidir le comhoibriú iltaobhach sa todhchaí in iascaigh an Atlantaigh thoir thuaidh a mhéid a bhaineann leis an iarratas ar aontachas leis an gCoinbhinsiún sin arna dhéanamh ag an Ríocht Aontaithe agus lena n-aisghairtear Cinneadh (AE) 2019/510
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43, i gcomhar le hAirteagal 218(9) de,
         Ag féachaint don togra ón gCoimisiún Eorpach,
         De bharr an mhéid seo a leanas:
         
                     (1)
                  
                  
                     Le Cinneadh 81/608/CEE ón gComhairle (1), formheasadh an Coinbhinsiún maidir le comhoibriú iltaobhach sa todhchaí in iascaigh an Atlantaigh thoir thuaidh (2) (“Coinbhinsiún NEAFC”), agus tháinig sé i bhfeidhm an 17 Márta 1982.
                  
               
                     (2)
                  
                  
                     Tá feidhm ag Coinbhinsiún NEAFC faoi láthair maidir leis an Ríocht Aontaithe mar thoradh ar an Aontas a bheith ina Pháirtí Conarthach leis an gCoinbhinsiún sin, a fhad is a chuirtear aontachas Bhallstáit an Aontais sa Choinbhinsiún sin as an áireamh le hAirteagal 20(4) de Choinbhinsiún NEAFC.
                  
               
                     (3)
                  
                  
                     De bhun Airteagal 20(4) de Choinbhinsiún NEAFC, is féidir le haon Stát aontú do Choinbhinsiún NEAFC ar choinníoll go dtugann trí cheathrú de Pháirtithe Conarthacha uile leis an gCoinbhinsiún formheas d’iarratas an Stáit sin ar aontachas laistigh de 90 lá ón dáta a thugann an Taiscí fógra go bhfuil an t‐iarratas faighte aige.
                  
               
                     (4)
                  
                  
                     An 8 Eanáir 2019, chuir an Ríocht Aontaithe iarratas isteach chun aontú do Choinbhinsiún NEAFC mar Pháirtí Conarthach. Ar an dáta céanna, chuir an Taiscí an Coimisiún ar an eolas maidir leis sin.
                  
               
                     (5)
                  
                  
                     An 25 Márta 2019, ghlac an Chomhairle Cinneadh (AE) 2019/510 (3) maidir leis an seasamh atá le glacadh thar ceann an Aontais faoi chuimsiú Choinbhinsiún NEAFC i dtaca leis an iarratas ar aontachas leis an gCoinbhinsiún sin arna dhéanamh ag an Ríocht Aontaithe. Bhí an cinneadh sin fabhrach i leith aontachas na Ríochta Aontaithe le Coinbhinsiún NEAFC agus glacadh é chun tuar a dhéanamh ar an gcás ina bhfágfadh an Ríocht Aontaithe an tAontas gan comhaontú um tharraingt siar. Dá bhrí sin, níor údaraíodh don Choimisiún le Cinneadh (AE) 2019/510 ach fógra a thabhairt faoi sheasamh an Aontais i gcás nár tugadh i gcrích aon chomhaontú um tharraingt siar.
                  
               
                     (6)
                  
                  
                     Níor tugadh an formheas atá ag teastáil don iarratas ar aontachas ón Ríocht Aontaithe toisc nár baineadh amach an córam de thrí cheathrú de na Páirtithe Conarthacha le Coinbhinsiún NEAFC atá ag teastáil chun an Taiscí a chur ar an eolas maidir lena bhformheas ar an iarratas.
                  
               
                     (7)
                  
                  
                     De bhun Airteagal 129(4) den Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (4) (“an Comhaontú um Tharraingt Siar”), le linn na hidirthréimhse, féadfaidh an Ríocht Aontaithe comhaontuithe idirnáisiúnta, arna ndéanamh ina cáil féin i réimsí ina bhfuil inniúlacht eisiach ag an Aontas, a chaibidil, a shíniú agus a dhaingniú, ar choinníoll nach dtiocfaidh na comhaontuithe sin i bhfeidhm ná nach mbeidh feidhm acu le linn na hidirthréimhse, mura n‐údaróidh an tAontas amhlaidh. Leagtar amach le Cinneadh (AE) 2020/135 ón gComhairle (5) na coinníollacha agus an nós imeachta chun na húdaruithe sin a dheonú.
                  
               
                     (8)
                  
                  
                     Trí bhíthin na litreach uaithi an 3 Aibreán 2020, thug an Ríocht Aontaithe fógra don Choimisiún Eorpach faoina rún a toiliú a thabhairt a bheith faoi cheangal ina cáil féin ag Coinbhinsiún NEAFC le linn na hidirthréimhse. An 6 Iúil 2020, chuir an Ríocht Aontaithe iarratas nua isteach ar aontachas don Choinbhinsiún, lena bhféachtar aontachaas a mbeadh feidhm aige le linn na hidirtréimhse ar bhealach atá comhsheasmhach leis an gComhaontú um Tharraingt Siar.
                  
               
                     (9)
                  
                  
                     Le Cinneadh Cur Chun Feidhme (AE) 2020/1305 ón gComhairle (6), údaraítear an Ríocht Aontaithe a toiliú a thabhairt a bheith faoi cheangal ina cáil féin ag Coinbhinsiún NEAFC mar gur comhlíonadh na coinníollacha a leagtar amach in Airteagal 3(1) de Chinneadh (AE) 2020/135 ón gComhairle.
                  
               
                     (10)
                  
                  
                     De bhun Airteagail 56, 63 agus 116 de Choinbhinsiún na Náisiún Aontaithe maidir le Dlí na Farraige (7) (UNCLOS), tá leasanna iascaireachta dlisteanacha ag an Ríocht Aontaithe laistigh de Limistéar Choinbhinsiún dá bhforáiltear i gCoinbhinsiún NEAFC (mórmhuir) agus mar Stát cósta a mhéid a thagann na huiscí faoi limistéar eacnamaíoch eisiach na Ríochta Aontaithe laistigh den Limistéar Coinbhinsiúin sin.
                  
               
                     (11)
                  
                  
                     Chun iascach neamh-inbhuanaithe a chosc, is chun leas an Aontais é go n-oibreoidh an Ríocht Aontaithe i gcomhar chun stoc éisc leasa choitinn i gcomhréir iomlán le forálacha UNCLOS agus le Comhaontú na Náisiún Aontaithe maidir le Forálacha Choinbhinsiún na Náisiún Aontaithe maidir le Dlí na Farraige an 10 Nollaig 1982 i ndáil le caomhnú agus le bainistiú stoc éisc traslimistéir agus stoc éisc mór-imirceach (8) (UNFSA), agus le haon chomhaontú idirnáisiúnta eile nó riail den dlí idirnáisiúnta.
                  
               
                     (12)
                  
                  
                     Mar a fhoráiltear in Airteagal 63(2) UNCLOS agus in Airteagal 8 UNFSA, i gcás ina mbíonn an stoc céanna den speiceas gaolmhar nó na stoic chéanna den speiceas gaolmhar ann laistigh den limistéar eisiach eacnamaíoch, lasmuigh den limistéar agus cóngarach dó, ní mór don Stát cósta agus do na Stáit atá ag iascaireacht le haghaidh na stoc sin sa limistéar máguaird dul i gcomhar le chéile d’fhonn aontú ar na bearta is gá chun na stoic sin a chaomhnú sa limistéar máguaird. Is féidir an comhar sin a bhunú faoi chuimsiú na n‐eagraíochtaí réigiúnacha bainistithe iascaigh. Le haontachas na Ríochta Aontaithe le Coinbhinsiún NEAFC, cuirfear ar a cumas don Ríocht Aontaithe dul i gcomhar maidir leis na bearta bainistithe iascaigh is gá, d’fhonn a áirithiú go ndéanfar na gníomhaíochtaí iascaireachta ar bhealach a mbeidh saothrú inbhuanaithe an stoic nó na stoc lena mbaineann mar thoradh air.
                  
               
                     (13)
                  
                  
                     Leis an aontachas curtha i gcrích sula dtéann an idirthréimhse in éag go fóill, chuirfí ar a cumas don Ríocht Aontaithe feidhm iomlán a thabhairt do na hoibleagáidí a eascraíonn ó UNCLOS i leith na mbeart caomhnaithe agus bainistithe a thiocfaidh i bhfeidhm ón uair a bheidh deireadh leis an idirthréimhse agus nach mbeidh feidhm ag dlí an Aontais ina leith a thuilleadh. Dá bhrí sin, is chun leas an Aontais é an t‐iarratas ar aontachas le Coinbhinsiún NEAFC arna dhéanamh ag an Ríocht Aontaithe a fhormheas faoi dhul in éag na tréimhse fógra dá dtagraítear in Airteagal 20(4) de Choinbhinsiún NEAFC.
                  
               
                     (14)
                  
                  
                     Ar mhaithe le soiléireacht agus deimhneacht dhlíthiúil, ba cheart Cinneadh (AE) 2019/510 a aisghairm,
                  
               TAR ÉIS AN CINNEADH SEO A GHLACADH:
         
            Airteagal 1
            
               1.   Is é an seasamh atá le glacadh thar ceann an Aontais i gcreat an Choinbhinsiúin maidir le Comhoibriú Iltaobhach sa Todhchaí in Iascaigh an Atlantaigh Thoir Thuaidh (“Coinbhinsiún NEAFC”) formheas a thabhairt d’iarratas na Ríochta Aontaithe ar aontachas le Coinbhinsiún NEAFC.
            
            
               2.   Údarófar don Choimisiún fógra a thabhairt do Thaiscí Choinbhinsiún NEAFC maidir le seasamh an Aontais faoi dhul in éag na tréimhse fógra dá dtagraítear in Airteagal 20(4) de Choinbhinsiún NEAFC.
            
         
         
            Airteagal 2
            Aisghairtear Cinneadh (AE) 2019/510.
         
         
            Airteagal 3
            Tiocfaidh an Cinneadh seo i bhfeidhm ar lá a ghlactha.
         
         
            Arna dhéanamh sa Bhruiséil, 21 Meán Fómhair 2020.
            
               
                  Thar ceann na Comhairle
               
               
                  An tUachtarán
               
               J. KLOECKNER
            
         
         
            (1)  IO L 227, 12.8.1981, lch. 22.
         
            (2)  Cinneadh 81/608/CEE ón gComhairle an 13 Iúil 1981 maidir leis an gCoinbhinsiún maidir le comhoibriú iltaobhach sa todhchaí in iascaigh an Atlantaigh thoir thuaidh a thabhairt i gcrích (IO L 227, 12.8.1981, lch. 21).
         
            (3)  Cinneadh (AE) 2019/510 ón gComhairle an 25 Márta 2019 maidir leis an seasamh atá le glacadh thar ceann an Aontais Eorpaigh faoi chuimsiú an Choinbhinsiúin maidir le comhoibriú iltaobhach sa todhchaí in iascaigh an Atlantaigh thoir thuaidh i dtaca leis an iarratas ar aontachas leis an gCoinbhinsiún sin arna dhéanamh ag an Ríocht Aontaithe (IO L 85, 27.3.2019, lch. 22).
         
            (4)  IO L 29, 31.1.2020, lch. 7.
         
            (5)  Cinneadh (AE) 2020/135 ón gComhairle an 30 Eanáir 2020 maidir le tabhairt i gcrích an Chomhaontaithe maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (IO L 29, 31.1.2020, lch. 1).
         
            (6)  Cinneadh Cur Chun Feidhme (AE) 2020/1305 an 18 Meán Fómhair 2020 ón gComhairle maidir le húdarú na Ríochta Aontaithe a toiliú a thabhairt a bheith faoi cheangal ina cáil féin ag comhaontuithe idirnáisiúnta áirithe atá ag teacht i bhfeidhm nó atá le cur i bhfeidhm le linn na hidirthréimhse i réimse chomhbheartas iascaigh an Aontais (IO L 305, 21.9.2020, lch. 27).
         
            (7)  IO L 179, 23.6.1998, lch. 3.
         
            (8)  IO L 189, 3.7.1998, lch. 16.